Bombardovanie Nitry 26. marca 1945

Bombardovanie Nitry 26. marca 1945 bol nálet Vzdušných síl Červenej armády na územie vtedajšej Slovenskej republiky počas druhej svetovej vojny a jeden z najničivejších vzdušných útokov na Slovenský štát spolu s náletom amerických vzdušných síl na Bratislavu 16. júna 1944 a sovietskym náletom na Prešov 20. decembra 1944. Nitra bola spolu s Vrábľami, Komjaticami a Zlatými Moravcami v osi postupu bratislavsko-brnianskej operácie Červenej armády a cieľom náletov na tieto mestá bolo zničiť nemecké vojská v meste, vojenské kolóny už ale mesto opustili. Nálet v Nitre usmrtil len 5 nemeckých vojakov a 8 slovenských vojakov, zdokumentovaných civilných obetí však bolo 330, zničených bolo 48, silne poškodených bolo 289 budov, ďalšie stovky boli poškodené čiastočne. Počas komunistického režimu sa nálet nespomínal.
Predohra.
Dňa 25. marca 1945 zahájila Červená armáda bratislavskobrniansku operáciu. 5. letecká armáda sovietskych vzdušných síl zahájila taktické nálety a bombardovanie stíhačkami Lavočkin La-5FN a americkými bombardérmi Douglas A-20 dodanými Sovietskemu zväzu v rámci programu lend-lease. 25. marca boli bombardované Komjatice, kde sa v tom čase nachádzali už len maďarské pomocné zbory a dedinčania sláviaci Kvetnú nedeľu. Nálet usmrtil 70 vojakov a 150 dedinčanov. 25. marca poobede boli následne bombardované Vráble, kde predchádzajúci prieskum udával prítomnosť tankov Tiger II, no tie medzitým mesto opustili a vyrazili do boja. Nálet si vyžiadal 70 civilných obetí.
Priebeh náletu.
25. marca o 22.30 hod vykonalo nad mestom letecký prieskum lietadlo Polikarpov Po-2 a pomocou osvetľovacích tzv. Stalinových sviec vykonalo letecké snímkovanie, ktoré odhalilo prítomnosť dvoch nemeckých vojenských kolón pri nitrianskych kasárňach a v Párovciach.
V pondelok, 26. marca 1945, sa v Nitre konal jarmok. Vojenské kolóny z mesta už odtiahli, v meste sa nachádzalo veliteľstvo a obranné postavenia, napr. pri betónovom moste cez rieku Nitru. Ráno o 8.15 h, oznámili poplachové sirény letecký útok na Nitru. Útok zahájili štyri stíhačky La-5 štartujúce z letiska Tri Duby ostreľovaním vojenského transportu s nemeckou bojovou technikou v železničnej stanici Kozárovce idúci na Zlaté Moravce. Stíhačky pokračovali v smere na Nitru, kde prízemným letom prekvapili obsluhu štvorhlavňového rýchlopalného protilietadlového kanóna. Takisto štvorčlenná obsluha ďalšieho protilietadlového kanóna umiestneného južne od obce Chrenová (vtedy Tormoš) bola zabitá predtým ako stihla vystreliť. Následne lietadlá prelietavali nad mestom a ostreľovali ulice v centre. 
Krátko nato priletelo zo smeru Šaľa v troch vlnách 27 bombardérov Douglas A-20 Boston štartujúcich z letiska pri Budapešti a začali s bombardovaním mesta. Na Nitru zhodili 166 bômb, ktoré zasiahli aj ulice Farskú, Kupeckú a vtedajšiu Hlavnú, dnes Štefánikovu triedu a priestor pred hlavnou poštou, divadlo a tržnicu, Podhradie a budovu prepošstva.
Výsledky náletu.
Zahynulo 345 prevažne civilných osôb vrátane detí. V tento deň sa totiž v Nitre konal napriek blízkosti frontu jarmok a ulice mesta boli plné ľudí. Medzi obeťami bolo len 13 vojakov8 vojakov slovenskej armády a 5 vojakov Wehrmachtu, ostatné obete boli civili: Nitrania, prechádzajúci utečenci a cezpoľní návštevníci predveľkonočného trhu z okolitých dedín. Zničených bolo 48 budov (divadlo, pešia zóna, kňazský seminár, Sihoť...), 289 budov bomby silne poškodili a stovky budov poškodili menej.
Po vojne boli mnohé budovy namiesto obnovy odstránené. Veľkou stratou bolo aj vyhorenie Nitrianskeho divadla postaveného roku 1882 po zásahu zápalnej bomby. Namiesto jeho obnovy bolo postavené súčasné Divadlo Andreja Bagara. Celkovo sa výrazne zmenilo centrum mesta najmä v okolí dnešného Svätoplukovho námestia.
Ohlas v dobovej tlači.
O nálete informovalo jedno z posledných čísel Gardistu: